**UVODNI NAGOVOR (VELJA GOVORJENA BESEDA!)**

**ministrice za zunanje in evropske zadeve Tanje Fajon**

**na okrogli mizi v počastitev**

**30. obletnice članstva Slovenije v Svetu Evrope**

**Vloga Sveta Evrope v "novi evropski in svetovni arhitekturi"**

Ljubljana, 6. april 2023

Spoštovani gostje, gospe in gospodje, študentke in študenti,

dobrodošli na današnji okrogli mizi, s katero želimo počastiti 30. obletnico članstva Slovenije v Svetu Evrope.

Svet Evrope je bil ustanovljen 5. maja 1949, prihodnje leto bo obeležil 75-letnico svojega delovanja. Danes, po izključitvi Ruske federacije zaradi agresije na Ukrajino, povezuje 46 držav članic s skoraj 700 milijoni prebivalcev.

**Slovenija je postala članica Sveta Evrope 14. maja 1993**. Šlo je za pomemben korak v procesu uveljavljanja Slovenije kot samostojne in suverene države v mednarodni skupnosti. Obenem smo z vstopom v Svet Evrope potrdili svojo zavezanost temeljnim postulatom moderne evropske države, temelječe na varstvu človekovih pravic, demokraciji in vladavini prava. Ne smemo pozabiti, da je bilo ravno članstvo Slovenije v Svetu Evrope tisto, ki je nadalje tlakovalo pot naši pridružitvi Evropski uniji 11 let kasneje.

Slovenija se je v teh 30-tih letih uveljavila kot **aktivna in kredibilna članica**. Leta 2009 je prvič predsedovala Odboru ministrov Sveta Evrope, bila je pobudnica razglasitve Evropskega dneva za zaščito otrok pred spolnim izkoriščanjem in spolno zlorabo.

V različnih strukturah organizacije že leta zavzeto in uspešno delujejo tudi številni slovenski predstavniki in diplomati, in to na najrazličnejših področjih – od manjšin do človekovih pravic v povezavi z umetno inteligenco. Izjemno me veseli, da so nekateri izmed njih danes tudi tukaj med nami.

K dvigu naše kredibilnosti in ugleda v evropski mednarodni skupnosti je zagotovo močno pripomoglo tudi dejstvo, da je Slovenija uspela izvršiti nekatere politično, finančno in pravno izjemno zahtevne sodbe Evropskega sodišča za človekove pravice, kot so bili izbrisani, varčevalci LB in dolgotrajni sodni postopki. S tem je dokazala svojo zavezanost načelom pravne države, tudi kadar te le-ta postavijo pred velike izzive.

Spoštovani,rei

Letošnje leto pa ni pomembno samo za Slovenijo, temveč tudi za Svet Evrope. Prihodnji mesec bo v Reykjaviku potekal **vrh Sveta Evrope.** Šlo bo za šele četrti vrh v skoraj 75. letni zgodovini te mednarodne organizacije, pri čemer je od zadnjega v Varšavi preteklo že dobrih 18 let. To, da smo se vsi skupaj odločili, da je ponovno srečanje najvišjih predstavnikov nujno potrebno, odraža zahtevnost trenutka in časa, v katerem se trenutno nahajamo v Evropi.

**Soočamo se s pomembnimi geopolitičnimi premiki**. Vojna v Ukrajini bo imela daljnosežne posledice - ne samo za Evropo. Priča smo vnovični delitvi sveta, ki postaja čedalje bolj večpolaren. Mednarodni red, na katerem sta utemeljena Evropa in mednarodna skupnost po 2. svetovni vojni, je na resni preizkušnji.

V času globokih političnih, geostrateških, finančnih in družbenih sprememb je **podpora multilateralizmu, ki temelji na mednarodnem pravu**, pomembnejša kot kadarkoli prej, Svet Evrope pa lahko pri tem odigra eno izmed ključnih vlog.

Spoštovani gostje,

**Evropska konvencija o človekovih pravicah** in drugi mednarodnopravni instrumenti Sveta Evrope že leta oblikujejo standarde na področju človekovih pravic, demokracije in vladavine prava. Skupaj s številnimi drugimi nadzornimi mehanizmi Sveta Evrope nastavljajo ogledalo vsem članicam, vključno s Slovenijo.

Ta stalna samorefleksija je pomembna in potrebna, tudi zato, da bolje razumemo, kaj vse ti demokratični standardi - še posebej ko gre za naša vsakdanja življenja - dejansko pomenijo. Pomen in vloga mladih v teh procesih je neprecenljivega pomena.

Ne gre se namreč slepiti. Ne samo drugod po svetu, **tudi v Evropi opažamo** **demokratično nazadovanje.** Sprevračanje in spodkopavanje demokratičnih standardov, vladavine prava, kršitve človekovih pravic, še posebej, ko gre za enakost spolov ter pravice žensk in LGBTI skupnosti - vse to postaja naša stalnica, tudi tukaj, na evropskih tleh.

Napaka bi bila, če bi takšno početje enostavno malodušno sprejeli. Potrebno si je prizadevati, vsak dan in vedno znova, da temu ne bi bilo tako.

Svet Evrope, s pomočjo **modela enakih standardov za vse**, že leta deluje v podporo krepitve temeljev demokratične varnosti, kot so neodvisnost sodstva, svoboda izražanja, svoboda medijev, svoboda zbiranja in združevanja, delovanje demokratičnih institucij.

S tem stremi h gradnji strpne in vključujoče družbe. Na ta način zagotavlja široko razvejano in nepogrešljivo pravno podstat za varstvo človekovih pravic. V zvezi s tem, je seveda potrebno posebej izpostaviti Evropsko konvencijo o človekovih pravicah, skupaj z edinstvenim mehanizmom za varstvo teh pravic, Evropskim sodiščem za človekove pravice.

Tudi drugi mednarodnopravni instrumenti Sveta Evrope so in še bodo zaznamovali evropski prostor, kot je npr. Okvirna konvencija za varstvo narodnih manjšin, katere 25. obletnico uveljavitve obeležujemo prav tako letos. Svet Evrope se prav tako ne izogiba naslavljanju vprašanj sodobnega časa: pravice do čistega, zdravega in trajnostnega okolja, zelene in digitalne transformacije, kibernetske varnosti, umetne inteligence.

**Vpliv Sveta Evrope** **sega tudi onkraj evropske celine**.Velika večina od skupno 224 konvencij Sveta Evrope je namreč odprtih za podpis tudi državam nečlanicam. Več njegovih mehanizmov, med njimi Beneška komisija in GRECO (Skupina držav proti korupciji), pa vključuje tudi članice iz drugih delov sveta. To vse je konkreten prispevek Sveta Evrope k vladavini prava na globalni ravni.

Znak vitalnosti vsake mednarodne organizacije je njena privlačnost za **nove članice**. To velja tudi za Svet Evrope, zato je pomembno, da organizacija še nadalje ostaja odprta za novo članstvo.

Spoštovani gostje, gospe in gospodje, študentke in študenti,

ob koncu na kratko le še nekaj besed o **vrhu voditeljev Sveta Evrope prihodnji mesec in kaj lahko od njega pričakujemo**.

V prvi vrsti **konsolidacijo Sveta Evrope** po izključitvi Ruske federacije ter ponovno zavezo držav članic tako imenovani "vésti Evrope". Potrditi želimo vodilno vlogo Sveta Evrope kot varuha človekovih pravic in temeljnih svoboščin na evropski celini.

V teh težkih časih, ko na evropskih tleh že dobro leto dni ponovno divja vojna, tako Slovenija, kot Svet Evrope, ostajata še naprej **polno zavezana pomoči in podpori Ukrajini**. Pomoč in podpora Ukrajini bosta visoko na dnevnem redu vrha, s tem pa tudi razprava o odgovornosti Ruske federacije za hude kršitve mednarodnega prava. Načelo odgovornosti za te kršitve je nekaj, od česar ne smemo in ne želimo odstopati.

Vse to so ambiciozni cilji, a so z močno politično voljo in demokratično vizijo zagotovo dosegljivi.

Zahvaljujem se vam za vso vašo pozornost in Fakulteti za družbene vede, ki ja danes naš prijazen gostitelj. Prav tako iskrena hvala panelistkam in panelistom, ki so se odzvali na naše povabilo k sodelovanju.

Veselim se razprave, ki bo sledila in zagotovo še dodatno osvetlila vlogo Sveta Evrope in Slovenije v kompleksnih mednarodnih razmerah, katerim smo priča danes.

Hvala!